પત્નીએ ધ્યાન દોરતાં કહ્યું : ‘અરે, પહેરણ તો ઊંધું પહેરી બેઠા ! ઝટ કરો. નીચે મહારાજા સાહેબ ખોટી થાય છે.’ ખૂબ જ શાંતિથી સ્વસ્થતાપૂર્વક સદગૃહસ્થ બોલ્યા : ‘પણ મહારાજા સાહેબ પાસે કંઈ ખુલ્લે શરીરે ઓછું જવાય છે ! અંગે પહેરણ અને માથે ટોપી તો હોવાં જ જોઈએ ને. આમ ધોતિયાભેર જાઉં તો કેવું ખરાબ કહેવાય !’ એ જમાનામાં રાજા-મહારાજા સમક્ષ ખુલ્લે માથે જઈ શકાતું નહોતું. મહારાજાનાં માન-મર્યાદા દરેક પ્રજાજન સ્વેચ્છાએ આદરપૂર્વક સાચવતા. ઊંધું પહેરાયેલું પહેરણ એ સદગૃહસ્થે તરત જ કાઢી નાખ્યું. પહેરણ સીધું કરીને ફરીથી પહેર્યું. માથે ટોપી મૂકી નીચે ઊતર્યા.